אם כך אנו נפגשים לתחילתו של מסע מאוד מסוים. אל תוך תהליך שאנו מבקשים לעבור יחד איתכם, תהליך שאנו מכנים אותו בתור "חוויה ויצירה באנרגיה החדשה".
במפגש הזה, אשר מתחיל את המסע הזה, אנו מבקשים בעיקר להסביר מדוע זוהי הכותרת אשר נבחרה. במילים אחרות, מה חדש באנרגיה וכיצד זה משפיע על החוויה ועל היצירה.
באותו תאריך שבו העולם אמור היה להסתיים, ב- 21 בדצמבר 2012, העולם לא באמת נחרב. אבל האופן שבו העולם הזה פועל מבחינה אנרגטית, אם נגדיר זאת כך, השתנה. זהו שינוי מהותי שהולך ומעמיק בהשפעה שלו. אתם נמצאים בתחילתו של זמן בהתפתחות של כדור הארץ שבו כללי המשחק אינם כפי שהם היו.
המאפיין העיקרי של העולם שאליו נולדתם, המאפיין את העולם הזה זמן רב לפני שנולדתם אל תוכו בגלגול זה, הוא חלוקה לטוב ורע. חלוקה של בסדר ולא בסדר, של נכון ולא נכון, חלוקה של יום ולילה, של חושך ואור. זו חלוקה והפרדה שנועדה לאפשר תהליך של התפתחות, להתפתח מתוך מה שהוא פחות טוב למשהו שהוא יותר טוב, אל משהו שהוא בסדר לעומת הלא בסדר ממנו הדברים באים.
זו חלוקה שאפשרה ליניאריות. היא יצרה בו זמנית גם סדר בעולם הזה והיא יצרה גם סוג של בלגן. הבלגן הוא בלגן פנימי, נפשי, משום שבתוככם ישנה הפרדה עמוקה מאוד. תפיסה אשר מפרידה אתכם לכאורה לגבר ואישה, אשר מפרידה אתכם למבוגר ולילד. זו גם ההפרדה אשר יצרה סכסוך פנימי בין הראש לבין הרגש, בין האישיות לבין הנשמה.
זהו המאפיין העיקרי של העולם הזה אשר הולך ומשתנה באופן מהותי מאז אותו תאריך אשר עליו אנו מדברים. העולם עדיין, כפי שאתם שמים לב, מתנהל בין חושך ולילה לבין אור ויום. אבל כפי שאתם שמים לב בתוך מזג האוויר שלכם, עונות השנה אינן כפי שהן היו. הן זולגות זו אל תוך זו, הן מאיימות במידת מה ליצור… איך לומר, עונה אחת. חם בחורף ורטוב בקיץ; לעיתים הלילות חמים והימים קרים.
זו תופעה שתמשיך להתרחש ותמשיך להתעצם, משום שהיא מבטאת ומשקפת את מה שקורה באפון מאוד משמעותי בתוככם – ההפרדה שאתם רגילים אליה הולכת ומאבדת אחיזה. קשה לקבל תשובות ברורות ומוחלטות ביחס לדברים שבעבר היה קל להחליט עליהם.
אם בעבר ידעתם מה אתם רוצים ומה אתם אוהבים, ידעתם מה אתם לא רוצים ולא אוהבים, החוויה היתה יותר ברורה במובן הזה והיא אפשרה יצירה יותר ברורה. בזמן הזה שבתוכו אתם חיים אין זה כה ברור.
לפתע פתאום ישנם דברים נוספים שאתם אוהבים. זה יכול לבוא לידי ביטוי בדברים שאתם אוכלים, במה שאתם שותים, בתחומים בהם אתם רוצים לעסוק בהם ובבני האדם איתם אתם רוצים לחיות את חייכם. אם פעם ידעתם מי אתם – אולי לא אהבתם את מה שאתם ורציתם להשתנות אבל ידעתם מי אתם – בזמן הזה שבתוכו אתם חיים הידיעה הזו כבר איננה כה ברורה. אתם מגלים עוד צדדים בתוך עצמכם שלעיתים מלהיבים אתכם ולפעמים משמחים אתכם ופעמים רבות מדאיגים אתכם. הם בעיקר מבלבלים אתכם.
בלבול וחוסר אונים הן שתיים מהחוויות הריגשיות והנפוצות ביותר בכדור הארץ בזמן הזה. דמיינו שעד כה התנהלתם בתוך בית – הגוף שלכם – והיו בתוך הבית הזה כמה דמויות, כל דמות עם רצון מסוים, עם תשוקה מסויימת, עם רתיעה מסויימת. לפתע פתאום נוספו לבית הזה עוד כמה דיירים. עכשיו, בתוך הבית הזה שבו אתם גרים עם מספר חדש של דיירים, אתם צריכים לבנות מחדש הרגלי חיים. פתאום ישנם עוד רצונות ועוד תשוקות ולעיתים הדברים פחות דואליים והם הופכים להיות לא אחד מול אחד אלא אחד מול עשרה.
אתם עשויים להתקשות לעיתים בקבלת החלטות, לעיתים בקבלת החלטות פשוטות. רבים מרגישים בזמן הזה מוגבלים מהבחינה הזו, חסרי יכולת. אנשים מרגישים שהם איבדו את עצמם והחוויה של הכאוס הולכת וגוברת.
כל זה נדמה לנו הן תופעות של תקופת המעבר שבתוכה אתם נמצאים, שאט אט אתם מתחילים לצאת ממנה.
מטרתה של הסדנה הזו היא לעשות סדר מחדש. אם תרצו, סדר עולמי חדש, עולמי פנימי. כיצד עובדים בתוך מציאות רבת ממדים, כזו שיש בה רצונות סותרים, שיש בה תשוקות מבלבלות, שבה אינכם מכירים את עצמכם דבר העשוי להיות פעמים רבות מאיים ומפחיד?
אתם מוצאים את עצמכם נסחפים אל מקומות שמעולם לא חשבתם שתרצו להיות בהם. מה עושים בתוך מציאות כזו? איך חיים בתוכה? איך יוצרים בתוכה? איך יודעים לומר מהו הרצון, איך מאפשרים לו ביטוי, איך מממשים את הרצון הזה?
ישנה חשיבות רבה ששני דברים יקרו בזמן הזה, בהווה המתמשך שבתוכו אתם נמצאים. הראש ההגיוני, המסודר, המחלק, המפריד, צריך לפנות את מקומו. שיתוף פעולה עמוק יותר, רחב יותר, כזה הנותן ביטוי לחלקים השונים, צריך להיווצר, להתחזק.
היגיון הוא רק כלי אחד. הרגשות שלכם הם כלי נוסף והלב שלכם, החיבור שלכם לממדים אחרים, הוא כלי נוסף. הבטים שונים במי שאתם, האמורים לפעול זה בצד זה, זה עם זה, בתוך שיתוף פעולה.
הקושי בשינוי המתרחש בעולם הזה נובע ממה שהאנרגיה החדשה מעבירה אתכם. זה מורכב עבור רבים משום שכאשר הראש נדרש לפנות את מקומו הדבר דומה להזזה של אבן אשר סגרה פתח זמן רב. כאשר האבן זזה ממקומה מה שנפתח הם רגשות כואבים ופגועים הנמצאים עמוק בפנים.
המציאות, גם האישית וגם הקולקטיבית, משרתת את התהליך הזה. אנו מודעים לעובדה שמנקודת המבט האנושית, מהחוויה האישית, התהליך הזה נדמה כהרסני לעיתים, כזה שאתם מאבדים בתוכו, כזה שהמציאות האישית והקולקטיבית עשויות להרגיש כאילו הן מדרדרות לאחור.
האמת היא שאין זה כך. מה שקורה במציאות משקף ומאפשר לתהליך חשוב מאוד לקרות. אתם נדרשים לאבד שליטה, אתם נדרשים להשתנות, לא משום שיש מישהו ביקום אשר דרש זאת מכם אלא משום שהגיע הזמן לעבור שלב בתוכנית שאתם שותפים מרכזיים בתכנון שלה. אנו כאן על מנת לסייע.
מה המציאות עושה? היא משתנה, היא מתפרקת, נראית פעמים רבות כחסרת היגיון.
דברים שאתם רוצים לעיתים לא מצליחים, דברים שלא הצליחו בעבר לפתע מצליחים. השינויים הללו רובם ככולם כואבים. הם אינם פשוטים מבחינה רגשית. הכאב והייאוש חזקים מאוד בזמן הזה בעולם הזה, הם נוכחים בתוככם משום שנדמה שמה שהיה נגמר ולא יחזור. חוויה של ייאוש, חוויה של חוסר תקווה.
האמת היא שאין זה כך. גם זה, קשה ככל שהוא, הוא במרבית המקרים שלב מעבר. מתוך ההתפרקות של ההיגיון, של הסדר הישן שבו הדברים פעלו או לא פעלו, נפתחת אפשרות לסדר חדש.
המעבר כואב מאוד, הוא עשוי להיות מפחיד מאוד והוא בעיקר רגשי מאוד. המציאות של בני אדם רבים בזמן הזה מעמידה אותם בפני חוויות כה קיצוניות עד שאין ברירה אלא להרגיש, ואלו אינם רגשות קלים.
אתם מאבדים במובן מסויים שליטה אבל החוויה פעמים רבות נחווית כאילו אתם מאבדים את תחושת האדמה. אין יציבות יותר. אבל היציבות של השליטה של ההיגיון מעולם לא היתה באמת אדמה. תחושה של יציבות איננה יכולה לבוא מזה שאתם יודעים מתי נגמר החורף ומתי מתחיל הקיץ. לא בחוץ ולא בפנים אינכם יכולים עוד לדעת כיצד העונות מתחילות או נגמרות.
גם בחוץ וגם בפנים מתרחש תהליך אחר. בשביל להרגיש בו יותר בנוח אתם צריכים לצאת במידת מה מהמקום הנוח. אנו מודעים לכך שהדבר הוא קשה וכואב ואנו מודעים לכך שפעמים רבות הוא מרגיש בלתי אפשרי ומייאש.
אנו כאן כדי לעודד את רוחכם כאשר היא נופלת, להזכיר שמה שנראה כבלתי אפשרי אינו באמת כזה. פעמים רבות רגשות צריכים להתרפא במטרה ששינויים יוכלו לקרות. לא רק כאלה המתקיימים במציאות – למצוא עבודה חדשה או לשפר מערכת יחסים – אלא שינויים פנימיים עמוקים כאלה אשר הופכים אתכם להיות לגרסה חדשה, מלאה יותר, של מי שאתם באמת.
שיתוף פעולה חדש הולך וגדל מתוך הריסות הסדר הישן.